U skladu s članom 10a. stav (1) tačka a) Zakona o javnim nabavkama Bosne i Hercegovine („Službeni glasnik Bosne i Hercegovine“, br. 39/14 i 59/22) i Odluke o pokretanju postupka prikupljanja ponuda za zakup skladišnog, arhivskog i poslovnog prostora u Banjoj Luci za potrebe smještaja organizacionih jedinica Agencije za identifikaciona dokumenta, evidenciju i razmjenu podataka Bosne i Hercegovine broj:15-03-16-4-768-33/2024 od 11.11.2024.godine, Komisija za sprovođenje procedure prikupljanja ponuda za zakup skladišnog, arhivskog i poslovnog prostora u Banjoj Luci za potrebe smještaja organizacionih jedinica Agencije za identifikaciona dokumenta, evidenciju i razmjenu podataka Bosne i Hercegovine (u daljem tekstu: Komisija), objavljuje

JAVNI OGLAS

za prikupljanje ponuda za zakup skladišnog, arhivskog i poslovnog prostora u Banjoj Luci za potrebe smještaja organizacionih jedinica Agencije za identifikaciona dokumenta, evidenciju i razmjenu podataka Bosne i Hercegovine

I - PREDMET JAVNOG POZIVA

Agencija za identifikacina dokumenta, evidenciju i razmjenu podataka Bosne i Hercegovine (u daljem tekstu:Agencija) ima potrebu za riješavanjem pitanja zakupa, odnosno adekvatnog smještaja organizacionih jedinica Centra za skladištenje, personalizaciju i transport dokumenata i Tehničkog sektora, kao i rješavanje pitanja skladišnog prostora i prostora za arhivu.

Zakup poslovnog prostora je izuzet od primjene Zakona o javnim nabavkama Bosne i Hercegovine (u daljem tekstu: Zakon) u skladu s članom 10a. stav (a) alineja a) Zakona kojim je propisano da su od primjeni odredbi Zakona izuzeti ugovori o kupovini ili zakupu postojećih zgrada druge nepokretne imovine, zemljišta ili prava koja iz njih proističu, bilo kojim financijskim sredstvima, uz obavezu ugovornog organa da osigura transparentnost te procedure.

Predmet Javnog poziva je prikupljanje ponuda za zakup izgrađenog skladišnog, arhivskog i poslovnog prostora za smještaj organizacionih jedinica Agencije ili skladišnog, arhivskog i poslovnog prostora u izgradnji za smještaj organizacionih jedinica Agencije s obavezom završetka u propisanom vremenskom roku od dana obostranog zaključivanja ugovora (bez dodatnih troškova i naknade za Agenciju), na određeno vrijeme, na period minimalno 4 (četiri) kalendarske godine, a sve zbog kompleksnosti proizvodnog procesa, neophodnog održavanja kontinuiteta proizvodnje, te specifičnosti mašina i potrebne infrastrukture za njihovo funkcionisanje. Skladišni, arhivski i poslovni prostor mora biti pogodan za smještaj i čuvanje imovine i robe Agencije, izgrađen, useljiv i slobodan.

Minimalni uslovi koje predmetna nekretnina skladišnog, arhivskog i poslovnog prostor treba da zadovoljava su sljedeći:

* Tlocrt osnove prizemlja dimenzija minimalno 75 metara dužine i 20 metara širine, ukupno minimalno 1500, a maksimalno 1800 kvadratnih metara, prilagođen za efikasnu organizaciju prostora namjenjenog proizvodnji ličnih dokumenata i registarskih tablica za automobile, izostavljajući dio administrativnih jedinice na ovoj etaži i ulaznu etažu sa glavnim ulazom i prijavnicom, pristup za vozila unutar prostora sa propratnim prostorijama i dnevni trezor ukupne veličine minimalno 220 do 270 metara kvadratnih. Prostor treba da je podijeljen u nekoliko ključnih zona, posebnu pažnju treba posvetiti sigurnosnim aspektima, uključujući kontrolu pristupa, gdje se osnova dijeli na ulaznu „javnu” partiju i “privatnu” centralnu proizvodnu zonu koja zauzima većinu površine. Ista je organizovana u formi centralne dispozicije sa prostorom “trezora”u jezgri (izgrađen od zidanog materijala sa trezorskim vratima i antistaičkim podom), okruženim sa proizvodnim funkcijama kao što su personalizacija, zona za obradu i kontrolu kvalitete, te prostor za pakovanje i pripreme za distribuciju. Zamišljen je tako da osigura nesmetan tok rada, od prijema sirovina, kroz proces proizvodnje, sve do finalizacije i otpreme gotovih proizvoda pri čemu su posebno uzete u obzir efikasnost i ekonomičnost rada i optimizacija logističkih putanja unutar same proizvodnje.

Minimalni uslovi koje predmetna nekretnina skladišnog, arhivskog i poslovnog prostora treba da ispunjava u pogledu komunikacione mreže su sljedeći:

* Optička vidljivost između nove lokacije i lokacije telekomunikacionog stuba na Šibovima;
* Optička vidljivost između nove lokacije i lokacije telekomunikacionog stuba na Starčevici (optička vidljivost na jednu od ove dvije lokacije je minimum);
* Postojanje odnosno uspostavljena optička veza nekog od provajdera telekomunikacionih usluga;
* Postojanje pouzdanog izvora napajanja, odnosno da objekat posjeduje trafo stanicu odgovarajuće snage namjenjenu za taj objekat (500 kilovata kW);
* Blizina optičke infrastrukture Elektroprenosa BiH je poželjna.

Minimalni uslovi za skladišni prostor kao i prostor namjenjen za arhivu i registaturnu građu treba da su u skladu sa pozitivnim zakonskim propisima koji regulišu ove oblasti. Poslovni prostor predviđen za potrebe skladišta i poslovnog prostora za arhivu i registraturnu građu od cca 400 m2 sa paletnim policama. Agencije čiji uslovi moraju biti u skladu sa navedenim proposima, te da se u prostoru nalaze police za smještaj arhive i registraturne građe.

Zakup prostora za smještaj organizacionih jedinica Agencije Centra za skladištenje, personalizaciju i transport dokumenata i Tehničkog sektora, skladišta i arhivske i registrarutne građe podrazumijeva nenamješten prostor u ukupnoj površini od minimalno 2400 m2, uz mogućnost odstupanja +/-10%. Skladišni prostor mora biti u jednoj cjelini u sklopu istog objekta gdje se nalazi prostor za arhivu, te mora biti omogućeno korištenje zajedničkih prostorija (hodnici, toalet). Broj kancelarija treba da bude najmanje 8 (osam). Poslovni prostor obavezno mora da posjeduje salu za sastanke koja se može koristiti po potrebi i kao pres-sala. Poslovni prostor mora da posjeduje mokre čvorove u skladu sa građevinskim normama. Potrebno je da poslovni prostor ima nesmetan prilaz automobilom do glavnog ulaza, te vlastiti parking prostor sa pratećom ogradom.

Prostor mora biti u osposobljen za korištenje i useljiv do 15.02.2025 godine, s tim da ugovorne obaveze teku, počev od 01.03.2025. godine.

**II - SADRŽAJ PONUDE**

**Ponuda mora da sadrži sljedeću dokumentaciju:**

1. Prijavu na Javni oglas sa naznakom naziva, imena i tačne adresa/kontakt telefon/ponuđača i ime

odgovornog lica ponuđača ;

1. ZK izvadak - ovjerena kopija ili original (ne starija od 30 (trideset) dana u momentu dostavljanja ponude); U slučaju da za određeno područje, koje se daje u zakup, nije uspostavljena zemljišna knjiga dovoljno je da vlasnik dostavi posjedovni list ili izvadak iz knjige položenih ugovora original ili ovjerena kopija (ne stariji od 6 (šest) mjeseci u momentu dostavljanja ponude.
2. Tačna adresa prostora koji se daje u zakup sa detaljnim opisom prostora i svim drugim relevantnim elementima i informacijama kojima se dokazuje da ponuđeni prostor posjeduje sve što je traženo u tački I - Predmet javnog poziva; (sačinjava ponuđač na svom memorandumu), uz osnove tlocrta, dva presjeka i situaciju (urbanistička pozicioniranost).
3. Cijena zakupa u KM/m2 bez PDV-a (u cijenu moraju biti uključeni svi troškovi u vezi korištenja prostora, izuzev režijskih i komunalnih koje stvori zakupoprimac), shodno Obrascu iz priloga Javnog poziva. Obrazac s finansijskom ponudom (cijenom) koji je sastavni dio ovog poziva, potrebno je dostaviti ovjeren i potpisan od strane ponuđača. Ponuđena cijena se izražava u KM bez PDV-a (konvertibilnim markama) za 1m2 ponuđene površine;
4. Izvod iz sudskog registra ili ekvivalentni dokument o registraciji pravnog lica, koji izdaje nadležni sudski ili drugi organ, original ili ovjerena kopija.
5. Izjava ponuđača da u krivičnom postupku nije osuđen pravosnažnom presudom za krivična djela organiziranog kriminala, korupciju, prevaru ili pranje novca, u skladu s važećim propisima u Bosni i Hercegovini ili zemlji u kojoj je registriran, da u krivičnom postupku nije izrečena pravosnažna presuda kojom je osuđen za krivično djelo učešća u kriminalnoj organizaciji, za korupciju, prevaru ili pranje novca, da nije pod stečajem ili je predmet stečajnog postupka, osim u slučaju postojanja važeće odluke o potvrdi stečajnog plana ili je predmet postupka likvidacije, odnosno u postupku je obustavljanja poslovne djelatnosti, u skladu s važećim propisima u Bosni i Hercegovini ili zemlji u kojoj je registriran, da je ispunio obaveze u vezi s plaćanjem penzionog i invalidskog osiguranja i zdravstvenog osiguranja, u skladu s važećim propisima u Bosni i Hercegovini ili propisima zemlje u kojoj je registriran i da je ispunio obaveze u vezi s plaćanjem direktnih i indirektnih poreza, u skladu s važećim propisima u Bosni i Hercegovini ili zemlji u kojoj je registriran;

*Izjava (pod rednim brojem: 7.) se daje pod punom materijalnom i krivičnom odgovornošću (što mora biti jasno naznačeno na istoj), potpis ovlaštenog lica ovjerava se kod nadležnog organa (notar ili opština) i dostavlja uz ponudu.*

1. Ponuđač u krivičnom postupku nije osuđen pravosnažnom presudom za krivična djela organiziranog kriminala, korupciju, prevaru ili pranje novca, u skladu s važećim propisima u Bosni i Hercegovini ili zemlji u kojoj je registriran - Uvjerenje Suda Bosne i Hercegovine (Sud BiH, ul. Kraljice Jelene broj 88., 71 000 Sarajevo) - **dostavlja izabrani ponuđač;**
2. Ponuđaču u krivičnom postupku nije izrečena pravosnažna presuda kojom je osuđen za krivično djelo učešća u kriminalnoj organizaciji, za korupciju, prevaru ili pranje novca - Uvjerenje nadležnog suda sprema sjedištu kandidata/ponuđača - **dostavlja izabrani ponuđač;**
3. Ponuđač nije pod stečajem ili je predmet stečajnog postupka, osim u slučaju postojanja važeće odluke o potvrdi stečajnog plana ili je predmet postupka likvidacije, odnosno u postupku je obustavljanja poslovne djelatnosti, u skladu s važećim propisima u Bosni i Hercegovini ili zemlji u kojoj je registriran - Uvjerenje nadležnog općinskog suda prema sjedištu kandidata/ponuđača - **dostavlja izabrani ponuđač;**
4. Ponuđač je ispunio obaveze u vezi s plaćanjem direktnih i indirektnih poreza, u skladu s važećim propisima u Bosni i Hercegovini ili zemlji u kojoj je registriran - Uvjerenje Uprave za indirektno/neizravno oporezivanje BiH - **dostavlja izabrani ponuđač.** Ukoliko ponuđač nije u sistemu PDV-a o tome dostavlja pisanu izjavu pod punom materijalnom i krivičnom odgovornosti, ovjerenu potpisom i pečatom ovlaštene osobe/ponuđača ili dokaz Uprave za indirektno oporezivanje (Uvjerenje da nije u sistemu PDV-a).

Napomena: neophodno je dostavljanje oba uvjerenja i od Suda BiH i od suda nadležnog prema sjedišu pravnog ili fizičkog lica. Agencija neće prihvatiti uvjerenje izdato od bilo kojeg suda u BiH, u kojem nisu naznačena sva navedena krivična djela, već samo neka od njih ili uvjerenje suda koji uopšte nije nadležan prema sjedištu kandidata/ponuđača.

11. Bezuslovna bankarska garancija za ozbiljnost ponude na iznos od 150.000,00 KM koja će biti aktivirana u slučaju ne izvršenja definisanog roka pripreme objekta za useljenje u ponuđeni objekat. Bankarska garncija mora imati važnost minimalno do 31.05.2025. godine.

Napomena: **Dokazi pod tačkom 7., 8., 9. i 10,. koje dostavlja samo izabrani ponuđač ne smiju biti stariji od 3 (tri) mjeseca**, računajući od momenta predaje ponude (datum izdavanja dokumenta ne smije biti stariji od tri mjeseca od momenta predaje ponude). Dokazi koje dostavlja izabrani ponuđač moraju biti dostavljeni u originalu ili ovjerenoj kopiji od strane nadležnog organa.

Pored navedene dokumentacije koja predstavlja sadržaj ponude, dostavlja se i sljedeća dokumentacija:

Ukoliko je vlasnik objekta:

1. **Fizičko lice, obavezno dostaviti:**
2. Dokaz o identitetu fizičkog lica;
3. CIPS - potvrda o mjestu prebivališta, original ili ovjerena kopija ne starija od 30 dana u momentu dostavljanja ponude;
4. Ukoliko se radi o bračnoj stečevini ili suvlasništvu, neophodna saglasnost supružnika/suvlasnika za zakup prostora u formi ovjerene izjave.
5. **Pravno lice, obavezno dostaviti:**
6. Izvod iz sudskog registra ili ekvivalentni dokument o registraciji pravnog lica, koji izdaje nadležni sudski ili drugi organ, original ili ovjerena kopija;
7. Potvrda poslovne banke (**izdata poslije objave ovog Javnog poziva**) da glavni račun ponuđača nije blokiran u zadnjih 6 (šest) mjeseci (datum izdavanja Potvrde poslovne banke mora biti jasno naznačen i vidljiv na Potvrdi i nakon objave ovog Javnog poziva) u formi originala ili ovjerene kopije;

3. Saglasnost Skupštine ili drugog nadležnog organa društva za davanje u zakup (ukoliko je primjenjivo kod ponuđača).

Napomena: ukoliko je zakupodavac (pravno ili fizičko lice) suvlasnik nekretnine koju daje u zakup, neophodna je saglasnost za davanje u zakup svih suvlasnika nekretnine. Zakupodavac kao jedini vlasnik, odnosno kao suvlasnik sa svojim dijelom i ostalim suvlasnicima, moraju biti sa udjelom vlasništva 1/1.

**Ill - PRAVO UČEŠĆA**

Pravo učešća po ovom javnom pozivu imaju sva pravna lica i fizička lica - vlasnici ponuđenog prostora koji odgovara uslovima i zahtjevima iz ovog Javnog poziva, koji svoje ponude dostave u roku s kompletnom dokumentacijom traženom ovim Javnim pozivom.

**IV - KRITERIJ ZA DODJELU UGOVORA**

Kriterij za izbor najpovoljnije ponude za zakup poslovnog prostora je - najniža cijena ponude -najniža cijena mjesečne zakupnine" prihvatljive ponude, shodno ovom Javnom pozivu.

Prihvatljiva ponuda shodno ovom Javnom pozivu je ponuda koja ispunjava uslove iz predmeta ponude ovog Javnog poziva i koja je ocjenjena prihvatljivom u bilo kojem smislu za smještaj Agencije I sa potpunom dokumentacijom iz tačke II.

Vrednovanje prihvatljivih ponuda će vršiti imenovana Komisija.

Agencija zadržava pravo da ne zaključi Ugovor o zakupu sa ponuđačem u slučaju da ponuđač ne dostavi prihvatljivu ponudu za adekvatan prostor.

Agencija zadržava pravo da ne prihvati ponudu koja u finansijskom, funkcionalnom, upotrebnom, estetskom ili bilo kojem drugom smislu nije odgovarajuća ili nije primjerena prirodi ugovora i/ili ne zadovoljava minimalne uslove utvrđene i tražene ovim Javnim pozivom.

**V - ROK I NAČIN DOSTAVE PONUDA**

Prijem ponuda je u Agenciji za identifikaciona dokumenta, evidenciju i razmjenu podataka Bosne i Hercegovine, ul. Ivana Franje Jukića 2, 78000 Banja Luka.

Rok za prijem ponuda je 8 (osam) dana računajući od dana objave Javnog poziva u dnevnim novinama, do 11:00 sati.

U razmatranje će se uzeti samo ponude koje su stigle najkasnije do krajnjeg roka za prijem ponuda određen ovim Javnim pozivom. Sve ponude koje pristignu poslije naznačenog roka, bez obzira kada su poslane, neće biti uzete u razmatranje i iste će biti vraćene na adresu ponuđača, neotvorene.

Ponuda za zakup prostora se mora dostaviti zapečaćena na adresu Ivana Franje Jukića 2, 78000 Banja Luka, s naznačenom punom adresom i nazivom ponudača i naznakom “Ponuda za zakup skladišnog, arhivskog i poslovnog prostora u Banja Luci za potrebe smještaja organizacionih jedinica Agencije za identifikaciona dokumenta, evidenciju i razmjenu podataka Bosne i Hercegovine - **NE OTVARAJ".**

Agencija će komisijski otvoriti ponude, konstatovati da li blagovremeno pristigle ponude zadovoljavaju tražene tehničke, pravne i druge kriterije tražene ovim Javnim pozivom.

Ponude pristigle u krajnjem roku određenim ovim Javnim pozivom će se otvoriti komisijski neposredno nakon isteka roka za dostavu ponuda za zakup definisan ovim Javnim pozivom, sa početkom u 12:00 sati u prostorijama Agencije, ul. Ivana Franje Jukića 2, 78000 Banja Luka. Svi ponuđači kao i zainteresovana pravna ili fizička lica mogu prisustvovati javnom otvaranju ponuda, uz predočenje odgovarajućeg identifikacijskog dokumenta na uvid Komisiji.

Agencija ne snosi nikakve troškove ponuđača nastale po ovom Javnom pozivu.

**VI - ANALIZA PONUDE I DONOŠENJE ODLUKE O DODJELI UGOVORA**

Ponude koje će biti dostavljene od ponuđača treba da sadrže sve tražene dokumente navedene u ovom Javnom pozivu, na način, u sadržaju i u formi kako je to utvrđeno, u suprotnom iste mogu biti eliminisane zbog formalno-pravnih ili suštinskih nedostataka.

Nakon što Komisija za provođenje procedure zakupa izvrši rangiranje i ocjenu pristiglih ponuda, Agencija zadržava diskreciono pravo da sa ponuđačima koji su dostavili prihvatljivu ponudu obavi pregovore u pogledu adaptacije prostora, cijene zakupa ili drugih elemenata Ugovora prije donošenja konačne odluke o zakupu prostora u Banjoj Luci, u cilju postizanja što povoljnije ponude za Agenciju.

Agencija prije odabira najpovoljnijeg ponuđača zadržava pravo traženja na uvid dodatne dokumentacije (u formi originala ili ovjerene kopije), provjeru iste ili eventualno dodatna pojašnjenja, kao i obilazak poslovnog prostora i provođenje pregovora. Ponuđač je dužan Komisiji omogućiti obilazak ponuđenog poslovnog prostora, te dati odgovore na sva postavljena pitanja i traženja Komisije u vezi sa predmetom Javnog poziva.

Dostava informacija Agenciju ne obavezuje ni po kom osnovu.

Agencija neće vraćati ponuđaču ponudu koja nije uzeta u razmatranje nakon otvaranja ponude.

Agencija će nakon provedenog postupka analize i vrednovanja ponuda donijeti odluku o izboru najpovoljnije ponude, te nakon donošenja odluke, konačnosti iste i ispunjavanju preduslova za zaključenje Ugovora pozvati izabranog ponuđača na zaključenje Ugovora, kojim će se detaljno regulisati prava i obaveze ugovornih strana vezano za zakup poslovnog prostora.

Alternativna ponuda po ovom Javnom pozivu nije dozvoljena.

Ponuđači, koji su dostavili svoje ponude će biti obavješteni o rezultatima izbora najpovoljnije ponude u roku od 7 (sedam) dana od dana donošenja odluke o izboru ponuđača, odnosno o eventualnim razlozima neprihvatanja ponude.

**VII – DODATNE INFORMACIJE**

Tekst ovog Javnog oglasa biće objavljen na internet stranici (IDDEEA-e BiH) www.iddeea.gov.ba /javni pozivi, dok će kratak sadržaj Javnog poziva biti objavljen u dnevnom listu „Nezavisne Novine“.

Agencija zadržava diskreciono pravo poništiti Javni poziv, prihvatiti ili odbiti svaku ponudu, a sve prikupljene informacije koristiti isključivo u svrhu daljeg postupka zakupa.

Zainteresovani ponuđači mogu tražiti pojašnjenje vezano za predmetni poziv pismenim putem slanjem upita na e-mail adresu:amela.talic@iddeea.gov.ba ili najkasnije do dana isteka roka predviđenog za prijem ponude. Po isteku naznačenog datuma za dostavu ponude ponuđači više ne mogu tražiti pojašnjenja u vezi s Javnim pozivom.

Obrazac za cijenu ponude može se preuzeti na gore navedenoj internet stranici ili na protokolu Agencije.

Za sve dodatne informacije kontakt telefon: 051/336-334.

**Prilog**: Izvještaj komisije za utvrđivanje minimalnih tehničkih uslova za preseljenje Centra za skladištenje, personalizaciju i transport dokumenata i Tehničkog sektora sa Tlocrtom



дигитално потписано / digitalno potpisano / digitally signed

**Broj:15-03-16-4-768-35/2024 Datum:11.11.2024.godine**